Cesta chleba
Čo nezažiješ, zrejme ani nebolo....
Čo uvidíš, zacítiš, ohmatáš, vyskúšaš, to sa počíta  (ale iba vtedy, ak robíme veci, ktoré sú povolené).

To je heslo, ktoré sme si zvolili na tento týždeň.

Začali sme chlebom.

Celý pondelok sme venovali práve cestičke, ktorú si chlieb musí prejsť, kým sa dostane k nám na stôl.

V rámci prírodovedy sme  sa učili o prácach na poli a poľných plodinách. Dozvedeli sme sa  ako zo zrnka vyrastie klas až kým ho v lete zožne kombajn.

Na matematike sme počítali lyžičky ingrediencií, ktoré do chlebíka patria. Kým nám pekáreň vymiesila cesto, naučili sme sa písať číslicu 1.

Keďže sme iba prváci, tak sme si na slovenskom jazyku skúšali čítať slová, ktoré k chlebu patria : voda, múka, soľ, melú, žito. Ostatné ingrediencie sme aspoň delili na slabiky.  Nezabudli sme kontrolovať ako nám cestíčko kysne a tiež  sa pečie. Netrpezlivo sme čakali, kým zaznie zvukový signál, ktorý ohlási koniec pečenia.
Najťažšie chvíle boli chvíle čakania – chlebík bol dopečený, krásne rozvoniaval a čakali sme kým vychladne. Medzitým sme si na etickej výchove porozprávali koľko ľudí musí vynaložiť svoju prácu, kým sa chlebík dostane k nám. Nezabudli sme ani na deti, ktoré dostatok jedla nikdy nepocítili. Radi by sme im z toho nášho aspoň kúsok poslali.  Vymaľovali sme omaľovánku, ktorá bola o chlebíku a pečive.

A na záver sme sa presvedčili, že chlebíka sa naozaj neobješ. Hlavne, keď ho vidíš ako ti rastie pred očami, cítiš jeho vôňu, máš možnosť ho čerstvý ochutnať.

